༄༅། ཁྲོ་བོ་རྨེ་བརྩེགས་ཀྱི་སྒྲུབ་ཐབས་བཞུགས།
༄༅༅། །ན་མོ་གུ་རུ་བྷྱཿ ཁྲོ་བོ་སྟོབས་པོ་ཆེ་བསྒྲུབ་པར་འདོད་པས། སྐྱབས་འགྲོ་
དང་སེམས་བསྐྱེད་བྱས་ལ། རང་གི་སྙིང་གར་ཧཱུྃ་མཐིང་ནག་བསམ། དེའི་འོད་ཟེར་གྱིས་
ལུས་བསྲེགས་པས་སྐྱོན་ཐམས་ཅད་དག་ནས། སེམས་ཁྲོ་བོ་རྨེ་བརྩེགས་སུ་གྱུར་པར་
བསམ་ཏེ། དེའང་སྐུ་མདོག་དུད་ཀ་ཞལ་གསུམ་ཕྱག་དྲུག་པ། གཡས་དཀར། གཡོན་
དམར། དབུས་དུད་ཀ ཞལ་རེ་རེ་ལ་སྤྱན་གསུམ་གསུམ་བགྲད་པ། མཆེ་བ་གཙིགས་པ།
ཁྲོ་གཉེར་བསྡུས་པ། སྨ་ར་དང་སྨིན་མ་དམར་སེར་འབར་བ། དབུ་སྐྲ་ཁམ་ནག་གྱེན་དུ་
- 478 -

ས་པཎ་ཀུན་དགའ་རྒྱལ་མཚན་དཔལ་བཟང་པོའི་ཞབས་ཀྱི་གསུང་འབུམ།
བརྫེས་པ་ལ། སྦྲུལ་སྔོན་ལྟོ་བ་དམར་སེར་གྱིས་དཀྲིས་ཤིང་། ཐོད་པ་སྐམ་པོ་ལྔ་ལྔས་
དབུར་བརྒྱན་པ། ཕྱག་གཡས་ཀྱི་དང་པོ་ན་རྡོ་རྗེ་རྒྱ་གྲམ། བར་པ་རྡོ་རྗེ་རྩེ་ལྔ་པ། ཐ་མ་
རྡོ་རྗེ་ལྕགས་ཀྱུ། གཡོན་གྱི་དང་པོ་རྡོ་རྗེ་དབྱུག་པ། བར་པ་རྡོ་རྗེ་ཞགས་པ། ཐ་མ་རྡོ་རྗེ་
སྡིགས་མཛུབ་མཛད་པ་སྟེ། དེ་ཐམས་ཅད་གྱེན་དུ་བསྒྲེང་བ། ཐོད་པ་སྐམ་པོའི་ཕྲེང་
བས་སེ་རལ་ཁར་བྱས་ཤིང་ཡན་ལག་ཐམས་ཅད་སྦྲུལ་གྱིས་བརྒྱན་པ། སྟག་གི་ལྤགས་
པའི་ཤམ་ཐབས་ཅན། ཞབས་གཉིས་བགྲད་པས་ཉི་མའི་གདན་ལ་བཞུགས་པ། སྐུ་ལས་
ཡེ་ཤེས་ཀྱི་མེ་འབར་བ་བསྐྱེད་ལ། ལྷའི་སྐུ་དེ་ཉིད་ལ་དམིགས་པ་གཏད་ལ། སྔགས་
བཟླས་ཏེ། སྔགས་ནི་འདིའོ། །ཨོཾ་བྷུར་ཁུཾ་མ་ཧཱ་བྷ་མ་ནཱ་ཡེ། བྷུ་ཙི་བྷུ་ཀི་བི་མ་ལེ། ཨུཙྪུཥྨ་
ཀྲོ་དྷ་ཧཱུྃ་ཕཊ། ཨོྃ་བཛྲ་བྷུར་ཁུཾ་རི་ལི་ཤུ་ཐར་ཤ་ཨུ་བི་མ་ལེ། ཨུཙྪུཥྨ་ཀྲོ་དྷ་ཧཱུྃ་ཧཱུྃ་ཕཊ་ཕཊ་
སྭཱ་ཧཱ། ཞེས་བཟླས་པས་བགེགས་དང་ལོག་འདྲེན་གྱི་གནོད་པ་དང་། ཉམས་གྲིབ་ལ་
སོགས་པ་མི་གཙང་བ་གང་གིས་ཀྱང་མི་ཚུགས་ཤིང་། ཤིན་ཏུ་གཙང་སྦྲ་ཆུང་བས་ཀྱང་
འགྲུབ་ལ། འདི་བསྙེན་བསྒྲུབ་ཀྱང་མི་དགོས་སོ། །གཞན་ལ་ཕན་གདགས་པར་འདོད་ན།
སྨྱོ་འབོག་ཅན་འདུལ་བ་ལ། གུ་གུལ་ནག་པོ་བསྲེགས་ཤིང་། ནད་པའི་སྙིང་ག་ན་ཕར་
ལ་སྔགས་བརྒྱ་རྩ་བརྒྱད་བཏབ་པས་གདོན་དང་བགེགས་ཐམས་ཅད་ཆོམས་ཀྱིས་
བསྲེགས་པར་བསམ། དེས་ངེས་པར་ཕན་ནོ། །སེར་བ་བཟློག་པར་འདོད་ན། སྡིགས་
མཛུབ་སྤྲིན་ནག་ལ་གཏད་དེ། སྔགས་དྲག་ཏུ་བཟླས་ཤིང་། སྔགས་ཀྱི་འོད་ཟེར་མེ་ལྟ་
བུས་བསྲེགས་པར་བསམས་ན། སེར་བ་འཆད། འབྲུ་ཁ་འཆིང་། གློག་ལྕེ་འཆད། ཐོག་
གྱེན་ལ་བཟློག སྤྲིན་གྱི་གུར་ཞིག སེར་བ་རྐང་འཆག་གོ །རིམས་ནད་གསོ་ན། བུམ་པ་
སྤོས་ཆུས་བཀང་ལ། ཡུངས་དཀར་ལ་སྔགས་མང་དུ་བཟླས་ལ། བུམ་པར་བླུགས། ནད་
པ་ལ་གུ་གུལ་གྱི་དུད་པས་བདུགས་ཏེ། བུམ་ཆུས་ཕྱི་བཀྲུ་ཞིང་ཁོང་དུ་བཏང་ན་ཕན་ནོ།
- 479 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ།
།ཕྱུགས་ལ་གོད་བྱུང་ན། དུག་སྣ་གསུམ་ལ་གོད་འགོང་གི་གཟུགས་བྱས་ལ། དེ་ལ་གོད་
གཏོང་བ་པོ་དགུག་གཞུག་བྱས་ལ། ཕུར་པ་སྙིང་གར་གདབ་ཅིང་། སྔགས་བརྒྱ་རྩ་
བརྒྱད་བཟླས་ནས་བཏབ་པས་ཕན་ནོ། །ཕྱུགས་ནད་བྱུང་ན། ཕྱུགས་རའི་དབུས་སུ་
མཎྜལ་ལམ། ཁྲི་བྱས་པའི་སྟེང་དུ། སྤོས་ཆུ་ལ་སྔགས་ཆུ་བཏབ་ནས་གཏོར་ན་ཕན་ནོ།
།མི་ལོ་ནད་ཅན་གསོ་ན། ཤོག་ཁྲ་ལ་ནད་པ་བྲིས། ནད་པའི་མལ་འོག་ཏུ་བཅུག་ནས།
ནད་པ་ལ་དམིགས་པ་གཏད་དེ་སྔགས་མང་དུ་བཏབ་ན་ཕན་ནོ། །ར་ལུག་ལ་སྤྱང་ཁྱི་
བྱུང་ན། ར་ལུག་རྣམས་ཀྱི་དོན་ཕོ་དོན་མོའི་མགུལ་དུ་སྔགས་བྲིས་ལ་གདགས། འབྲས་
དང་ལྷོག་པ་གསོ་ན། ནད་པའི་སྔས་སུ་གུ་གུལ་བསྲེག་ཅིང་སྔགས་དྲག་ཏུ་གདབ་བོ།
།ཞིང་ལ་འབུས་ཟ་ན། ཚྭ་དང་ཡུངས་དཀར་བསྲེས་ལ་སྔགས་བརྒྱ་རྩ་བརྒྱད་བཏབ་སྟེ།
ཞིང་གི་མཐའ་མ་ན་གཏོར་ནས།
རླུང་ཕྱོགས་ནས་སྔགས་བརྒྱ་རྩ་བརྒྱད་བཏབ་ན་
གཞན་དུ་འབྲོས་སོ། །བང་མཛོད་དུ་འགོང་པོ་ཞུགས་ནས་བསྲིས་ལ་གནོད་ན། ཙནྡན་
ནམ་ཤུག་པ་དཀར་པོའི་ཕུར་པ་སོར་བཅུ་གཉིས་པ་ལ་སྔགས་བརྒྱ་རྩ་བརྒྱད་བཏབ་
ནས། དར་ནག་གི་ཅོད་པན་བཅིངས་ཏེ། དེ་ཁྲོ་བོ་རྨེ་བརྩེགས་སུ་བསྐྱེད་ལ་ཐོད་པ་
མཚན་ངན་དུ། འབྲུ་སྣ་ནག་པོས་བཀང་ལ་དེ་ལ་བཙུགས་ལ་བང་མཛོད་དུ་སྦས་ན།
གནོད་མི་ནུས་ཤིང་བསྲིས་སྨེའོ། །འགོང་པོ་བསྲེག་ན་ཚེར་མ་ཅན་གྱི་ཤིང་ལ་མེ་སྦར་ལ།
མེ་དེ་སྐད་ཅིག་གིས་ཁྲོ་བོ་རྨེ་བརྩེགས་སུ་བསྐྱེད་ལ། དེའི་ཞལ་དུ་བགེགས་ཀྱི་ལིངྒ་
གཏུབས་ལ་དབུལ་ཞིང་། སྔགས་སུམ་བརྒྱ་བཟླས་ཞིང་བསྲེགས་ན་ཕྱིན་ཆད་གནོད་མི་
ནུས་སོ། །ཚར་བ་དང་རང་ཉིད་ལ་བསྟིམ་མོ། །ལས་ཚོགས་འདི་ལ་བསྙེན་པ་མི་དགོས་
ཏེ། འཕྲལ་དུ་བྱས་པས་ཆོག ཕན་པར་འགྱུར་རོ། །ཁྲོ་བོའི་རྒྱལ་པོ་རྨེ་བརྩེགས་ཀྱི་སྒྲུབ་
ཐབས། རྗེ་ས་སྐྱ་པའི་མན་ངག་ཟབ་མོ། དཔལ་ལྡན་ས་སྐྱ་པཎྜི་ཏས་སྦྱར་བའོ།། །།
- 480 -

ས་པཎ་ཀུན་དགའ་རྒྱལ་མཚན་དཔལ་བཟང་པོའི་ཞབས་ཀྱི་གསུང་འབུམ།